বন্ধু স্মৃতির বিয়ে নিয়ে টানাটানি! সবটা দেখে বড় সিদ্ধান্ত জেমাইমার

ওয়েব ডেস্ক: একসঙ্গে বিশ্বকাপ জয়, মাঠের বাইরেও ভালো বন্ধু তাঁরা। তাই স্মৃতি মন্ধানার (Smriti Mandhana Wedding) বিয়েতে যোগ দিতে লিগ ক্রিকেট ছেড়ে অস্ট্রেলিয়া থেকে দেশে ফিরেছিলেন জেমাইমা রদ্রিগেজ (Jemimah Rodrigues)। কিন্তু স্মৃতির বিয়ে নিয়ে এখন চলছে বেশ বিশৃঙ্খলা। প্রথমে তাঁর বাবা হৃদরোগে আক্রান্ত হন, তারপর সামনে আসে তাঁর হবু বরের কেচ্ছা। সব মিলিয়ে আপাতত স্থগিত রয়েছে বিশ্বজয়ী ক্রিকেটারের বিয়ে। আর এই কঠিন সময়ে বন্ধু স্মৃতির পাশে থাকার জন্য অস্ট্রেলিয়া না ফেরার সিদ্ধান্ত নিলেন জেমাইমা।

জানা গিয়েছে, জেমাইমা রদ্রিগেজের এই ইচ্ছেকে পূর্ণ সম্মান জানিয়ে চলতি ডব্লিউবিবিএল (WBBL) মরসুমে তাঁকে আর দলে ফেরানো হচ্ছে না বলে নিশ্চিত করেছে ব্রিসবেন হিট (Brisbane Heat)। ফ্র্যাঞ্চাইজির সিইও টেরি স্বেনসন এক বিবৃতিতে জানান, “জেমির জন্য সময়টা খুবই চ্যালেঞ্জিং। ওর দেশে থাকার অনুরোধ আমরা মেনে নিয়েছি। আমরা স্মৃতি মন্ধানার পরিবারের সুস্থতা কামনা করি।”

আরও পড়ুন: ২৬৫ কোটির সম্পত্তি! বর্তমানে গৌতম গম্ভীরের রোজগার কত জানেন?

দেশের জার্সিতে বিশ্বকাপজয়ী জেমাইমা রদ্রিগেজকে ঘিরে এবার ডব্লিউবিবিএল-এর উত্তেজনা ছিল। আন্তর্জাতিক ড্রাফটে ব্রিসবেন হিট–এর পোস্টার-গার্ল ছিলেন জেমাইমা। তবে এবারের মরসুমে সেভাবে নিজেকে মেলে ধরতে পারেননি জেমাইমা। এদিকে তাঁর অনুপস্থিতিতে দল এখনও পর্যন্ত জয়ের মুখ দেখেনি। কিন্তু তা সত্ত্বেও জেমাইমার না খেলার সিদ্ধান্তকে হাসিমুখে মেনে নিয়েছে তাঁর দল।

এদিকে বাবার অসুস্থতার পরই স্মৃতি মন্ধানা জানিয়ে দিয়েছিলেন যে, এই অবস্থা না কাটা অবধি বিয়ের কোনও অনুষ্ঠানে তিনি যোগ দেবেন না। তার মাঝেই সামনে আসে তাঁর হব্য স্বামী পলাশ মুচ্ছলের একাধিক গোপন চ্যাট। সেই থেকেই স্মৃতি-পলাশের বিয়ে ডুবে গিয়েছে বিশ বাঁও জলে।